Správa o oficiálnej rozvojovej pomoci 
poskytnutej Slovenskou republikou v roku 2001

1. 	Slovenská republika ako celok

Správa o oficiálnej rozvojovej pomoci poskytnutej Slovenskou republikou v roku 2001 je vypracovaná na základe smernice DCD/DAC(2000)10  schválenej vládou SR uznesením č. 332 z 3. apríla 2002.

1.1. 	Oficiálna rozvojová pomoc poskytnutá Slovenskou republikou v roku 2001

Slovenská republika poskytla v roku 2001 oficiálnu rozvojovú pomoc (ODA) vo výške            400.519 tis. Sk, čo tvorilo podiel 0,042 % na HNP (príloha č. 1). Pre porovnanie: v roku 2000 poskytla Slovenská republika ODA vo výške 285.045 tis. Sk, čo tvorilo podiel 0,033 % na HNP. Oproti roku 2000 dosiahla ODA rast o cca 40 %, ktorý bol spôsobený najmä ad hoc humanitárnou pomocou a podstatne vyššími príspevkami do medzinárodných finančných inštitúcií. Spolu s oficiálnou pomocou (Official Assistance - OA) poskytla Slovenská republika v roku 2001 pomoc v celkovej výške  519.490 tis. Sk. Oproti roku 2000, keď bola celková pomoc vo výške 391.407 tis. Sk, v roku 2001 vzrástla o cca 30 %.

Multilaterálna pomoc (2001) predstavovala 59 %, bilaterálna pomoc 32 %, administratívne náklady poklesli zo 14,4 % (2000) na 9 % (2001). Humanitárna pomoc bola poskytnutá vo výške 90.037 tis. Sk z celkovej ODA (23 %). Priemerné výmenné kurzy a vývoj HNP sú uvedené v prílohe č. 5 a 6.

Celkové toky do rozvojových krajín a krajín s tranzitívnou ekonomikou dokumentujúce existujúci rozsah aktivít subjektov SR v jednotlivých teritóriách sa zvýšili oproti roku 2000 (cca 364 mil. Sk) na cca 687 mil. Sk (príloha č. 7).

2. 	Ministerstvá a iné ústredné orgány štátnej správy

2.1. 	Ministerstvo zahraničných vecí SR

V rámci MZV SR sa poskytovaná ODA podobne ako v predchádzajúcich rokoch, tak aj v roku 2001 koncentrovala výlučne na príspevky do medzinárodných organizácií a programov. Výška týchto príspevkov dosiahla v roku 2001 sumu 54.129 tis. Sk. Podľa Smernice pre štatistické výkazníctvo Výboru pre rozvojovú pomoc (DCD/DAC/(2000)10) sa do vykázanej ODA zahrnuli príspevky do týchto medzinárodných organizácií v plnej výške - EPPO, Interpol, UNFPA, ISTA, IOM, ICRC, UNIDO, WTO, WFP a UNICEF). Príspevky do ďalších medzinárodných organizácií sa vykázali čiastočne - FAO (52,8 %), ILO (15,4 %), ITU  (17,5 %), UNO (11,5 %), UNESCO (25 %), WMO (3,3 %), UPU ( 9,3 %), WHO ( 75,4 %). Do celkovej sumy za MZV SR bola zarátaná aj podpora pre regionálnu kanceláriu UNDP v Bratislave. Medzinárodný Vyšehradský fond už nebol oproti minulým rokom zarátaný do kategórie OA, jeho prípadné zaradenie do vykazovania podlieha schváleniu OECD/DAC.

2.2. 	Ministerstvo školstva SR

Náklady vyčíslené za Ministerstvo školstva SR v roku 2001 na činnosti spojené s poskytovaním vládnych štipendií a zabezpečenie technickej podpory pre vyučovací proces sú  v celkovej výške 79.417 tis. Sk, z toho ODA tvorila 39.143 tis. Sk. Systém poskytovania ODA a OA je zabezpečovaný okrem MŠ SR aj Ústavom jazykovej a odbornej prípravy UK a Domom zahraničných stykov, niektoré náklady uhrádzajú samotné univerzity a vysoké školy. Bilaterálna ODA a OA má prevažne formu štipendií a príspevkov pre študentov a doktorandov z rozvojových krajín a krajanov. MŠ SR poskytuje v niektorých prípadoch aj lektorov a učiteľov, prevažne do krajín s tranzitívnou ekonomikou. Dodatočné náklady hradené MŠ SR a univerzitami na študentov, ktorých štipendiá hradili vysielajúce krajiny, neboli vyčíslené. Zoznam poskytnutých vládnych štipendií (190 VŠ a 24 doktorandských štipendií) v členení podľa krajín je uvedený v prílohe č. 8. 

2.3. 	Ministerstvo financií SR

Rezort MF SR primárne zabezpečuje spoluprácu s medzinárodnými finančnými inštitúciami. V roku 2001 realizovalo MF SR vklad do medzinárodných inštitúcií vo výške 204.009 tis. Sk, z toho ako ODA príspevok do IDA, MIGA, IBRD vo výške 151.883 tis. Sk a ako OA príspevok do EBRD vo výške 52.125 tis. Sk. Výška odpusteného zahraničného dlhu pre rozvojové krajiny bola v roku 2001 vo výške 1,234.874 tis. Sk. Podľa medzinárodnej metodiky (DCD/DAC(2000)16 - Príručka na zostavovanie výkazov o reorganizácii dlhov, schválená Výborom OECD/DAC dňa 11. apríla 2000) sa pri štatistickom vykazovaní odpustené dlhy navzájom anulujú s položkou splatených dlhov, pričom vecné splácanie odpustených dlhov v skutočnosti nie je realizované (pozri príloha č. 1 a č. 3). 

2.4. 	Ministerstvo životného prostredia SR

V oblasti životného prostredia sa ODA koncentrovala na multilaterálne príspevky do medzinárodných dohovorov a fondov v zmysle vládou schválených záväzkov SR. Celková výška ODA dosiahla v roku 2001 sumu 3.642 tis. Sk.

2.5. 	Ministerstvo vnútra SR

Ministerstvo vnútra SR poskytlo humanitárnu pomoc v celkovej výške 71.979 tis. Sk ako ODA a OA vo výške 26.571 tis. Sk  prostredníctvom dvoch podriadených úradov - Migračného úradu a Úradu pre civilnú ochranu. ODA poskytnutá Migračným úradom MV SR dosiahla v roku 2001 výšku 65.070 tis. Sk (vrátane multilaterálnych príspevkov na UNHCR a IOM). ÚCO MV SR zabezpečoval v roku 2001 humanitárnu pomoc (ODA) Afganistanu a Indii vo výške 6.908 tis. Sk a OA Ukrajine v celkovej výške 26.571 tis. Sk. Administratívne náklady dosiahli výšku cca 32 % z dôvodu náročnosti na údržbu a prevádzku utečeneckých táborov. 

2.6. 	Ministerstvo pôdohospodárstva SR

Rezort MP SR zabezpečuje primárnu činnosť a podporu Sekretariátu FAO, s ktorým spolupracuje prostredníctvom Výboru pre spoluprácu SR s FAO a spájajú sa s tým aktivity a  účasť na rôznych programoch, podprogramoch, projektoch FAO, akými sú podpora činnosti Strediska FAO v Slovenskej republike pre databázu o zložení potravín v strednej a východnej Európe, 4. medzinárodná konferencia vo vyššie uvedenej problematike, ako aj zriadenie slovenského strediska v ústredí FAO (dobrovoľný dar). Celkové náklady MP SR v tejto oblasti  dosiahli v roku 2001 výšku 7.471 tis. Sk. V správe je započítaných iba 3.945 tis. Sk v súlade so Smernicou (pre vykázanie príspevku do FAO je stanovený zápočet 52,8 %).

2.7. 	Ministerstvo hospodárstva SR

	Rezort MH SR ako člen viacerých medzinárodných organizácií aktívne vystupuje v záujme liberalizácie obchodu a podpory exportu s  rozvojovými krajinami. V roku 2001 MH SR  realizovalo humanitárnu pomoc Juhoslovanskej zväzovej republike v celkovej výške 50.668 tis. Sk (z rezervy vlády SR). Humanitárna pomoc bola prioritne zameraná do odvetvia energetiky a zdravotníctva. 

2.8. 	Ministerstvo kultúry SR

Ministerstvo kultúry SR vykazuje v roku 2001 ODA a OA vo výške 370 tis. Sk, koncentrované na kultúrne a rozvojové aktivity poskytnuté Maďarsku a JZR.

2.8. 	Úrad jadrového dozoru SR

Úrad jadrového dozoru vykázal v roku 2001 ODA vo výške 24.758 tis. Sk. V tejto sume sú zahrnuté príspevky do Medzinárodnej banky pre obnovu a rozvoj a Medzinárodnej agentúry pre atómovú energiu. Úrad každoročne prijíma niekoľko desiatok stážistov z rozvojových krajín, vyčíslenie tohto druhu pomoci ešte v súčasnosti nebolo realizované.

3. 	Mimovládne organizácie (MVO)

MZV SR v súčasnosti eviduje tucet MVO, ktoré sa rôznorodým spôsobom venovali poskytovaniu humanitárnej pomoci a realizácii rozvojových projektov aj v roku 2001. Na základe poskytnutých údajov sa ODA pohybovala vo výške 14.428 tis. Sk a OA  vo výške           4.356 tis. Sk. Zdrojom príjmov MVO na ODA a OA sú v súčasnosti iba verejné zbierky a darcovské príspevky. 

Občianske združenie Človek v ohrození poskytlo v roku 2001 ODA vo výške 1.486 tis. Sk a OA vo výške 148 tis. Sk ako humanitárnu pomoc poskytnutú JZR a Čečensku.

Hnutie kresťanských spoločenstiev detí (eRko) získalo od slovenských právnických alebo fyzických osôb prostriedky na poskytnutie ODA vo výške 6.885 tis. Sk, pomoc sa realizovala v afrických krajinách ako Keňa, Mali, Nigéria, Sudán.

Výška ODA poskytnutá Slovenskou katolíckou charitou pre JZR, Chorvátsko, Indiu a Bosnu a Hercegovinu predstavovala 5.516 tis. Sk, OA pre Ukrajinu bola poskytnutá výške 3.475 tis. Sk

Evanjelická diakonia poskytla v roku 2001 ODA pre Zväzovú republiku Juhoslávia vo výške 221 tis. Sk a OA pre Maďarsko a Ukrajinu v hodnote 155 tis. Sk

Medzinárodný červený kríž poskytol ODA vo výške 300 tis. Sk pre Indiu a Etiópiu a ako OA materiálnu pomoc Ukrajine vo výške 78 tis. Sk.

Trnavská univerzita (Fakulta zdravotníctva a sociálnej práce) má detašované pracovisko v Keni (Nairobi), kam každoročne vysielajú dobrovoľný zdravotnícky personál, poskytnutú ODA nebolo možné v súčasnosti vyčísliť.
	
Slovenská humanitná rada poskytla pre UNHCR príspevok vo výške 20 tis. Sk a ako humanitárnu pomoc (OA) pre Ukrajinu 500 tis. Sk. 

4. 	Finančné inštitúcie a podniky

4.1. 	Exportno-importná banka Slovenskej republiky

Exportno-importná banka SR poskytuje poistenie vývozných úverov, vývozné úvery a iné produkty podľa potrieb vývozcov. Ich formu a podmienky postupne prispôsobuje smerniciam EÚ a OECD. Tieto výdavky je možné klasifikovať podľa Smernice ako iné oficiálne toky. V roku 2001 poskytla prostriedky vo výške 272.917 tis. Sk pre rozvojové krajiny a 7,843.460 tis. Sk pre transformujúce sa krajiny. Vykázanie poistenia exportných úverov je uvedené na základe rozdelenia podľa krajín v prílohe č. 7 (ako oficiálne exportné úvery (kód 240) a v časti II - Iné oficiálne toky (kód 830)).

4.2. 	Štátne a súkromné podniky

	Svik Svidník poskytol humanitárnu pomoc Ukrajine v materiálnej podobe (ošatenie), v celkovej hodnote 500 tis. Sk. 

5.	Záver

Objem poskytovanej ODA zaznamenal v roku 2001 výraznú kvantitatívnu zmenu, keď sa oproti roku 2000 zvýšil v absolútnom vyjadrení zvýšil o cca 115.474 tis. Sk. 

Realizáciou Národného programu poskytovania ODA od roku 2002 bude možné vykázať citeľnejšie prírastky pomoci pre jednotlivé vybrané krajiny, ako aj zmenu v kvalite poskytovanej   pomoci. 

Poskytovanie bilaterálnej rozvojovej pomoci prinesie pre SR priame aj nepriame efekty, medzi očakávané prínosy bude možné zaradiť zapojenie slovenskej podnikateľskej sféry, kvalifikovaných jednotlivcov a odborníkov a početného okruhu dobrovoľníkov z nevládnej sféry do napĺňania Národného programu ODA. Cez rozvíjanie národnej dimenzie poskytovanej rozvojovej a technickej pomoci sa potom uľahčuje prístup vlády SR, právnických a fyzických osôb k početným multilaterálnym projektom v gescii EÚ alebo zložiek OSN. 

Napriek relatívne malej čiastke rozvojovej pomoci v porovnaní s tradičnými donorskými krajinami, má poskytovanie ODA pre Slovensko nemalý význam pre budovanie partnerských vzťahov s rozvojovými krajinami a priblíži SR k postupnému preberaniu úlohy donorskej krajiny. ODA má význam pre posilnenie postavenia SR v mnohostrannej spolupráci a prispieva k predstaveniu ako aj k získavaniu účasti na strategických a technických projektoch a programoch medzinárodných organizácií.